b'\n_START_ARTICLE_\nEnstatit\n_START_SECTION_\nPolimorfi in razli\xc4\x8dki\n_START_PARAGRAPH_\nVe\xc4\x8dina naravnih kristalov je ortorombskih (prostorska skupina P bca), \xc4\x8deprav so znani trije polimorfi. Visokotemperaturna in nizkotla\xc4\x8dna polimorfa sta protoenstantit in protoferosilit, ki sta tudi ortorombska (prostorska skupina P bcn), medtem ko sta nizkotemperaturna polimorfa klinoenstatit in klinoferosilit monoklinska (prostorska skupina P 2\xe2\x82\x81/c)._NEWLINE_Prepereli enstatit z majhno vsebnostjo \xc5\xbeeleza ima bronast podkovinski lesk. Imenuje se bronzit, \xc4\x8deprav bi se moral pravilneje imenovati prepereli enstatit._NEWLINE_Bronzit in hipersten sta bila znana dolgo pred enstatitom, katerega je prvi opisal Gustav Adolf Kenngott leta 1855._NEWLINE_Smaragdno zelen razli\xc4\x8dek enstantita se imenuje kromov enstatit in se obdeluje kot drag kamen. Zeleno barvo mu dajejo sledovi kroma, od koder tudi njegovo ime. V preteklosti so kot drag kamen uporabljali tudi bronzit.\n_START_SECTION_\nPrepoznavanje\n_START_PARAGRAPH_\nEnstantit in drugi ortorombski pirokseni se razlikujejo od monoklinskih po opti\xc4\x8dnih lastnostih, na primer po ekstinkciji, \xc5\xa1ibkej\xc5\xa1i dvolomnosti in mo\xc4\x8dnej\xc5\xa1em pleohroizmu. Poleg tega imajo prizmati\xc4\x8den razkol, ki je popoln v dveh smereh pod kotom 90\xc2\xba. Enstatit je bele, sive, zelenkaste ali rjave barve, ima trdoto 5-6 ih specifi\xc4\x8dno te\xc5\xbeo 3,2-3,3.\n_START_SECTION_\nNahajali\xc5\xa1\xc4\x8da\n_START_PARAGRAPH_\nPosamezni kristali so redki, pirokseni pa so osnovno gradivo razli\xc4\x8dnih magmatskih in metamorfnih kamnin. Magnezijevi ortopirokseni se pojavljajo v intruzivnih kamninah kot sta gabro (norit) in diorit. Tvori lahko tudi majhne idiomorfne fenokristale in zrna v osnovni masi vulkanskih kamnin kot so bazalt, andezit in dacit._NEWLINE_Enstatit s pribli\xc5\xbeno sestavo En\xe2\x82\x89\xe2\x82\x80Fs\xe2\x82\x81\xe2\x82\x80 je osnovni mineral v tipi\xc4\x8dnih peridotitih in piroksenitih v Zemljinem pla\xc5\xa1\xc4\x8du. Ksenoliti peridotita so pogosti v kimberlitu in nekaterih bazaltih. Merjenja vsebnosti kalcija, aluminija in kroma v enstatitih iz teh ksenolitov so bila klju\xc4\x8dna za rekonstruiranje globin, v katerih so nastali ksenoliti v dvigajo\xc4\x8dih se magmah._NEWLINE_Ortopiroksen je pomembna sestavina nekaterih metamorfnih kamnin, na primer granulita. Ortopiroksen s skoraj \xc4\x8distim enstatitom se pojavlja v nekaterih metamorfiranih serpentinitih. Velike kristale, dolge do 30 cm in v ve\xc4\x8dinoma preperele v lojevec, so odkrili leta 1874 v apatitnih \xc5\xbeilah, ki so tekle skozi sljudne in rogova\xc5\xa1ke skrilavce v rudniku apatita Kj\xc3\xb6rrestad v ju\xc5\xbeni Norve\xc5\xa1ki._NEWLINE_Enstatit je pogost mineral tako v kamnitih kot \xc5\xbeeleznih meteoritih, vklju\xc4\x8dno s tistim, ki je padel v Pot\xc5\xaf\xc4\x8dkyh v \xc4\x8ce\xc5\xa1kem rudogorju. V nekaterih meteoritih tvori skupaj z olivinom ve\xc4\x8dino meteoritove mase. Pojavlja se lahko v obliki majhnih kroglic \xe2\x80\x93 hondrul, ki imajo \xc5\xbearkasto notranjo strukturo.\n_START_SECTION_\nEnstatit v vesolju\n_START_PARAGRAPH_\nEnstatit je eden od nekaj silikatnih mineralov, ki so jih v kristalni obliki odkrili izven Oson\xc4\x8dja, predvsem okrog razvijajo\xc4\x8dih se zvezd in planetarnih nebul, kot je NGC 6302. Zanj se domneva, da je eno od najstarej\xc5\xa1ih stanj v tvorjenju kristalini\xc4\x8dnih silikatov v vesolju.'